Euroopa Parlamendi resolutsioon,

22. aprill 2008,

tähelepanekutega, mis on Euroopa Liidu 2006. eelarveaasta üldeelarve täitmisele heakskiidu andmist käsitleva otsuse lahutamatu osa, IV jagu – Euroopa Kohus

EUROOPA PARLAMENT,

võttes arvesse Euroopa Liidu 2006. eelarveaasta üldeelarvet [1];

võttes arvesse Euroopa ühenduste 2006. eelarveaasta lõplikku raamatupidamise aastaaruannet – I köide (C6-0365/2007) [2];

võttes arvesse Euroopa Kohtu aastaaruannet eelarve täitmisele heakskiitu andvale asutusele 2006. eelarveaastal läbi viidud siseauditite kohta;

võttes arvesse kontrollikoja aastaaruannet eelarve täitmise kohta 2006. eelarveaastal ja kontrollikoja eriaruandeid koos auditeeritud asutuste vastustega [3];

võttes arvesse vastavalt EÜ asutamislepingu artiklile 248 tehtud kontrollikoja kinnitavat avaldust raamatupidamisaruannete usaldusväärsuse ja nende aluseks olevate tehingute seaduslikkuse ja korrektsuse kohta [4];

võttes arvesse EÜ asutamislepingu artikli 272 lõiget 10 ning artikleid 274, 275 ja 276;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [5] eriti selle artikleid 50, 86, 145, 146 ja 147;

võttes arvesse kodukorra artiklit 71 ja V lisa;

võttes arvesse eelarvekontrollikomisjoni raportit (A6-0097/2008);

1. märgib, et 2006. aastal oli Euroopa Kohtule eraldatud kulukohustuste assigneeringuid kogusummas 252306372,60 eurot (2005. aastal 232602467,74 eurot), mille kasutusmäär oli 94,58 %;

2. märgib, et pärast tekkepõhise raamatupidamise kasutuselevõttu 1. jaanuaril 2005 näitavad Euroopa Kohtu finantsaruanded aasta kohta negatiivset majandustulemust (1529933 eurot) ning ühesuguseid summasid (72187617 eurot) varade ja kohustuste puhul;

3. märgib rahuloluga, et Euroopa Kohus võttis 2007. aasta juulis vastu eetikakoodeksi, mida kohaldatakse Euroopa Kohtu, Esimese Astme Kohtu ja Avaliku Teenistuse Kohtu [6] liikmetele ning endistele liikmetele ning mis sisaldab kohustust esitada Euroopa Kohtu presidendile majanduslike huvide deklaratsioon; rõhutab siiski oma korduvalt esitatud nõudmist avalikustada deklaratsioonid läbipaistvuse huvides näiteks Euroopa Kohtu veebisaidil, isegi kui praegu puudub sellekohane juriidiline nõue;

4. väljendab rahulolu sellega, et alates 1. oktoobrist 2007 on moodustatud kaks eraldi haldusüksust (siseauditi üksus ja tõendamisüksus), millel on eraldi üksuse juhatajad; sellega tehti lõpp varasematel aastatel nii kontrollikoja kui ka Euroopa Parlamendi kriitikale selle kohta, et siseauditi talituse juhataja vastutas eelarvevahendite käsutajate tehingute eelkontrolli eest;

5. tunneb heameelt teabe üle, mis sisaldub Euroopa Kohtu vastustes raportööri küsimustikule 2006. aastal läbi viidud siseauditite soovituste täpse olemuse ja sisu kohta ning mille kohaselt viis Euroopa Kohtu siseaudiitor läbi viis eriauditit ja edastas asjaomastele talitustele soovitused (külastuste korraldamise ja eelarvelise haldamise, kindlustuslepingute, sisekontrolli miinimumstandardeid käsitlevate menetluste, kolimiskulude haldamise ja telefonikasutuse kohta); rõhutab siiski vajadust neid soovitusi täielikult rakendada;

6. väljendab rahulolu ka sellega, et pärast 2005. aastat, kui järelkontrolle ei teostatud, viisid 2006. aastal siseauditi ja finantsabiüksus läbi kolme liiki kulude järelkontrolli, nimelt dokumentatsiooni- ja raamatukogukulud ning sõiduki- ja telekommunikatsioonikulud, mis kinnitas kontrollitud kulude korrektsust ja vastavust nõuetele;

7. tunneb heameelt selle üle, et läbirääkimiste tulemusel sõlmitud lepingute osakaal kõigis sõlmitud lepingutes on vähenenud 38 %-lt 2005. aastal 34 %-ni 2006. aastal (pärast finantsmääruse rakenduseeskirjade [7] muutmist üle 60000 euro); nõuab siiski, et Euroopa Kohus teeks suuremaid jõupingutusi selle osakaalu jätkuvaks vähendamiseks;

8. märgib, et ranges mõttes oli 2006. aasta hiljuti loodud Avaliku Teenistuse Kohtu kohtutegevuse esimene aasta pärast tegevuse alustamist 2005. aasta detsembris;

9. märgib, et kuigi tõlgitud lehekülgede arv suurenes 2005. aastaga võrreldes 2006. aastal 24 % võrra 669668 leheküljeni, jäi tõlkimiseks saadetud lehekülgede arv stabiilseks (2005. aastal 645176 ja 2006. aastal 642113) ning 2004. aasta laienemisest tulenenud mahajäämust on tänu Euroopa Kohtu võetud meetmetele vähendatud;

10. juhib tähelepanu hoonetega seotud kulusid käsitlevas kontrollikoja eriaruandes nr 2/2007 väljendatud kriitikale, mille kohaselt sõltumatut eksperti, kelle nimetamine oli ette nähtud Euroopa Kohtu peahoone ("Palais") lisahoone raamlepingus, ei nimetatud algusest peale ja algses raamlepingus sätestati ainult põhimõtted;

11. märgib rahuloluga, et sõltumatu ekspert (KPMG) on nüüd lõpuks nimetatud ning alustanud oma tööd, st lepingu jälgimist ja kõigi raamatupidamisdokumentide järelkontrollimist; loodab, et esialgsest eelarvest peetakse kinni, ja ergutab Euroopa Kohut jälgima hoolikalt projekti edenemise kõiki aspekte järelevalvet reguleerivate rakenduseeskirjade abil;

12. märgib lisaks rahuloluga, et Luksemburgi Suurhertsogiriigi ja Euroopa Kohtu vahel on nüüd allkirjastatud liisinguleping, milles esitatakse sätted, mis on vajalikud 2001. aasta raamlepingu täiendamiseks, ning nähakse ette kompleksi all oleva maa müümine Euroopa Kohtule sümboolse hinnaga 1 euro, kui Euroopa Kohus saab hoonete omanikuks;

13. tuletab meelde, et institutsioonide hoonetega seotud kulusid käsitleva eriaruande nr 2/2007 punktis 35 kommenteeris kontrollikoda Luxembourgis Euroopa Kohtu hoone juurdeehituse rajamise finantsküsimusi: "… kohus ei osalenud pakkumismenetluses ja lepingu (mille tingimuste ja optsioonidega kohus ei olnud eelnevalt nõustunud) üksikasjalikes läbirääkimistes. Samuti ei allkirjastanud kohus rahastamislepinguid, kuigi finantskulud (nt intressid, juhtimiskulud) tuleb kohtul kanda. Kohtu talitused kontrollisid valitsuse poolt projekti rahastamislepingu sõlmimisel järgitud menetlust ja tõid esile asjakohase konkurentsi puudumise…"; kutsub komisjoni üles esitama hiljemalt 2008. aasta juuliks täiendava uurimise tulemused avalikku hanget käsitlevate direktiivide võimaliku rikkumise kohta, millest teavitati seoses Euroopa Kohtu juurdeehituse projektiga kirjalikult vastatavale küsimusele E-4016/2007 antud vastuses;

14. juhib tähelepanu sellele, et 2006. aastal suurenes teenistuses olevate ametnike ja teiste töötajate (abitöötajad, ajutised töötajad, lepingulised töötajad) arv aastaga 4,8 % võrra 1786ni;

15. võtab siiski murelikult teadmiseks Euroopa Kohtu püsivad raskused personalieeskirjadega hõlmatud kvalifitseeritud töötajate töölevõtmisel mitmele ametikohale (peamiselt tõlgid ja IT-spetsialistid) EPSO korraldatud konkursside alusel;

16. on rahul sellega, et Euroopa Kohus lisas oma tegevusaruandesse peatüki, milles sätestatakse Euroopa Parlamendi varasemate heakskiidu andmise otsuste ja kontrollikoja aruannete suhtes aasta jooksul võetud järelmeetmed; nõuab siiski, et see jagu ja ka siseauditi aruanne, mille Euroopa Kohus saadab eelarve täitmisele heakskiitu andvale asutusele, oleksid üksikasjalikumad.

[1] ELT L 78, 15.3.2006.

[2] ELT C 274, 15.11.2007, lk 1.

[3] ELT C 273, 15.11.2007, lk 1.

[4] ELT C 274, 15.11.2007, lk 130.

[5] EÜT L 248, 16.9.2002, lk 1.

[6] ELT C 223, 22.9.2007, lk 1.

[7] Komisjoni 23. detsembri 2002. aasta määrus (EÜ, Euratom) nr 2342/2002, millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad (EÜT L 357, 31.12.2002, lk 1).

--------------------------------------------------